Source: http://fovarosiitelotabla.birosag.hu/sajtokozlemeny/20171026/jogeros-itelet-fk-k-n-vadlott-ugyeben
Timestamp: 2018-02-23 10:34:34
Document Index: 7878462

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Jogerős ítélet fk. K. N. vádlott ügyében | Fővárosi Ítélőtábla
Jogerős ítélet fk. K. N. vádlott ügyében
Megjelenés ideje: 2017. október 26., 15:02
A Fővárosi Ítélőtábla 2017. október 26. napján fk. K. N. vádlott ellen emberölés bűntette miatt indult büntetőügyben ítéletet hirdetett, az elsőfokú bíróság ítéletét a bűnügyi költségek viselése tárgyában megváltoztatta.
Az első fokon eljárt Budapest Környéki Törvényszék mint fiatalkorúak bírósága fk. K. N. vádlottat bűnösnek mondta ki emberölés bűntettében és ezért őt 6 évi fiatalkorúak börtönében végrehajtandó szabadságvesztésre és 5 évi közügyektől eltiltásra ítélte. A vádlott legkorábban a büntetés kétharmad részének kitöltését követő napon bocsátható feltételes szabadságra.
Az ítélet ellen az ügyész a vádlott terhére a büntetés súlyosítása érdekében, a vádlott és védője, valamint eseti gyámja jelentett be fellebbezést téves jogi minősítés miatt enyhítésért.
A Fővárosi Ítélőtábla, mint másodfokú bíróság az elsőfokú bíróság ítéletét a bűnügyi költségek viselése tárgyában megváltoztatta.
A tanács elnöke indokolásában kiemelte, hogy az elsőfokú bíróság az eljárási szabályokat betartotta, az általa megállapított tényállás megalapozott volt, a bizonyítási eljárást széleskörűen lefolytatta és indokát adta, hogy mely bizonyítékokra alapította ítéletét.
A tanács elnöke kiemelte, hogy az elsőfokú bíróság a bűnösségi körülményeket megfelelően értékelte és a fiatalkorúra irányadó büntetési tételkeret középmértékét – 5 év 15 nap – kis mértékben meghaladó büntetést szabott ki a vádlottal szemben.
A Fővárosi Ítélőtábla is úgy ítélte meg, hogy a kiszabott szabadságvesztés arányban áll a cselekmény társadalomra veszélyességével, valamint elegendő visszatartó erővel bír a vádlott számára.
A Fővárosi Ítélőtábla – az elsőfokú bíróság ítéletében foglaltakkal szemben – az elsőfokú eljárásban felmerült bűnügyi költség egy részének megfizetésére kötelezte a vádlottat, mert a másodfokú bíróság szerint a közel három millió forintos bűnügyi költségből csak a genetikai szakértő költsége volt az, amely szükségtelenül, nem a vádlott mulasztása folytán merült fel, így annak megfizetésére nem volt kötelezhető.